অনেক চিকিৎসার পর মারিয়া এখন কিছুটা সুস্থ। আগের মতো অতটা দুষ্টামি না করলেও পুরোপুরি স্বাভাবিক সেটিও নয়। পড়তে বসলেই হাজারো বায়না মারিয়ার। এই খাতা দাও। ওটা হবে না, নতুন আরেকটা দাও। কলম যেটা আছে ওটা ভালো না। নতুন কলম এনে দিলেও রং পছন্দ হয়নি ইত্যাদি হাজারো বাহানা মারিয়ার। মায়ের সাথে পড়তে বসেছে মারিয়া। বেশ মনোযোগের সাথেই পড়ছিল সে। ওর পাশেই পড়ছে মুজাহিদ। কামালের মামাতো ভাই মুজাহিদ আর মারিয়া একই স্কুলে পড়ে। মুজাহিদদের গ্রামের এলাকায় ভালো কোনো পাঠশালা নেই। তাই কামালের বাসায় থেকে পড়াশোনা করছে মুজাহিদ। মুজাহিদ চতুর্থ শ্রেণীতে আর মারিয়া শিশু শ্রেণীতে পড়ে। ওরা দু’জন যেন ভাইবোন। যেন একান্ত আপন ভাইবোন। মুজাহিদ কিছুটা বুঝতে পারলেও মারিয়ার সে বুঝ হয়নি এখনও। তাই মারিয়ার দুষ্টামি চলে নিয়মিতই। ভাইবোনের মতোই। সারাক্ষণ। সারাবেলা।